**בניין המטה הארצי של משטרת ישראל בתל אביב** הוא מבנה לשימור בסגנון באוהאוס השוכן ברחוב הרכבת 14 פינת רחוב לבונטין, שבו שכן המטה הארצי של משטרת ישראל בסמוך אל בית המכס ההיסטורי.

היסטוריה
--------

### שנים ראשונות

הבניין הוקם בשנת 1937 על ידי שותפות של סוחרים בסגנון באוהאוס ברחוב הרכבת 12 ו-14 פינת רחוב לבונטין בתל אביב ונודע כ"בית הסוכנים". הבניין שימש עסקים שונים ודירות מגורים וכלל גם אולם אסיפות. בין השאר שכנו בו משרדי התאחדות יוצאי רומניה ודפוס עיתון הצופה. בשנת 1946 עבר אליו מחלקת דואר החבילות. בעת הקמת בווינגרד בירושלים, בעקבות פיצוץ מלון המלך דוד הוקם מתחם ביטחון דומה בתל אביב, שכלל את הבניין. לצורך כך נדרשו דיירי הבניין לעוזבו ומשטרת המנדט והצבא הבריטי השתמשו בבניין. ב-2 בינואר הותקף המתחם על ידי המחתרות והשלטונות בקשו מעיריית תל אביב להזהיר על הסכנה שבירי באזור הנמצא בלב אזור מגורים. בהצופה קראו לפינוי הצבא מהבניין הנמצא בתוך אזור מגורים. בדצמבר 1947 פינו הבריטים את המתחם ומשפחות רבות פלשו לבניין. הבריטים השיבו את הבניין לבעליו, אולם במהרה הוחרם הבניין שוב על ידי ממשלת ישראל כדי שישמש את המשטרה.

### המטה הארצי

בסוף שנת 1948 הועברו כל יחידות המטה הארצי של משטרת ישראל מהקרייה אל הבניין. הבניין המשיך לשמש גם עסקים אזרחיים. אחד מהם, בית מלאכה של "אביב יהלומה", נאלץ לפנות לבג"ץ כדי לכפות על המשטרה לאפשר לעובדים להיכנס למקום עבודתם.

בשנת 1951 נפתחה שלוחה של המטה הארצי ביפו, אך הפיקוד העליון של המטה הארצי המשיך לשבת בבניין ברחוב הרכבת. בשנת 1958 אירע בבניין מקרה חמור בו שוטר לשעבר תקף את המפכ"ל. בבניין בתל אביב פעלו בין השאר מחלקת ההדרכה, קצין הגיוס הראשי, המדור לבעלי חיים, המדור לחקירות פשעי הנאצים והמעבדה לזיהוי פלילי.

בעקבות מספר מקרים של התאבדות נחקרים בבניין, נתנה הוראה בשנת 1957 לנהל חקירות בקומת הקרקע של הבניין ולא בקומות העליונות.

### לאחר מעבר המטה הארצי לירושלים

לאחר מלחמת ששת הימים הוחלט על העברת המטה הארצי לירושלים. בבניין ברחוב הרכבת המשיכו לפעול מחלקות שונות של המטה הארצי עד המעבר הסופי שלהם לירושלים בשנת 1973. יחידות המטה הארצי שלא עברו לירושלים, כמו המדור לחקירות פשעי הנאצים, הועברו לבניין המטה הארצי ביפו.

בנובמבר 1971 החלו לפעול בבניין משרדי הנוטריון הציבורי ורשם המשכונות בתל אביב.

לאחר העברתו של המטה הארצי שוכן בבניין מטה מרחב ירקון. בשנת 1976 עבר לבניין מדור חקירת רמאויות של מחוז תל אביב. במרץ 1977 פרץ אלמוני לבניין והצית ערימה של תיקים פליליים.

כן שוכנו בבניין לשכת גיוס מחוזית עבור שוטרים, מרכז לקליטת כח אדם למשטרה, משרדי איגוד הגמלאים של המשטרה ושקמית לשוטרים.

בשנת 2005 החלו לעבור משרדי תחנת המשטרה מן הבניין אל בניין חדש שהוקם על השטח שבו שכן בניין המטה הארצי של משטרת ישראל ביפו, שנהרס בשנת 2000. בשנת 2007 עברה תחנת ירקון לאזור תעשייה עבר הירקון והבניין שימש עוד כשנה את תחנת לב תל אביב.

הבניין עצמו היה שייך לגורמים פרטיים ונשכר על ידי המשטרה בעלות של 2.5 מיליון שקל לשנה (בערך של שנת 2004). מצב הבניין הידרדר והכוונה של בעלי הבניין הייתה להורסו. אולם אז הוחלט שהבניין ייועד לשימור. בשנת 2009 נמכר הבניין לצורך שיפוץ ושימור והכשרתו לצורך מגורים. בשנת 2010 מכרה חברת באוהוס את הבניין לחברת פאנגאיה. ביוני של שנת 2011 נפתח בבניין מועדון לילה, שהיה פעיל עד נובמבר של אותה שנה. בימים אלה (אמצע 2015) הבניין מוסב לבית דירות, תחת שם הפרויקט Live TLV.

ראו גם
------

* בניין המטה הארצי של משטרת ישראל
* בניין המטה הארצי של משטרת ישראל (יפו)

קישורים חיצוניים
----------------

* המעבר ממשטרת המנדט למשטרת ישראל באתר עמלנט

הערות שוליים
------------

1. ↑  ראו למשל: 
חברת האחריות פרודינשל, דבר, 5 בספטמבר 1937  

יעקב א. לוינסון, שנה טובה, דבר, 5 בספטמבר 1937  
ד"ר נפתלי מנצח, זה לעומת זה, דבר, 2 באוגוסט 1939
2. 1 2  ג. הל, עני בפתח ביתו הוא, חרות, 23 במאי 1949
3. ↑  כינוס ארצי של עולי רומניה, דבר, 24 באפריל 1938
4. ↑  לקראת כינוס עולי רומניה, הצופה, 28 בפברואר 1938
5. ↑  דפוס הצופה, הצופה, 4 במרץ 1938
6. ↑  מוחרם בדואר, הצופה, 10 ביוני 1946
7. ↑  ההחרמות בתל אביב, הצופה, 8 באוגוסט 1946
8. ↑  יוסף ימבור, רחוב הרכבת מיספר 20, משמר, 12 באוגוסט 1946
9. ↑  הודעה בעריית תל אביב על היריות ב-2 בינואר, משמר, 20 בינואר 1947
10. ↑  דרישה להוצאת הצבא מתל אביב, הצופה, 20 בינואר 1947
11. ↑  פליטים פלשו למצודה, הצופה, 23 בדצמבר 1947
12. ↑  מתבקשים, הצופה, 7 בדצמבר 1948
13. ↑  ראו למשל: 
מדינת ישראל, משרדי המינהל המחוזי תל אביב, דבר, 25 במאי 1954
14. ↑  יהלומנים זכו במשפט עם המשטרה, דבר, 19 ביולי 1949
15. ↑  א. סידון, הכל מוכן למבצע שלום, חרות, 2 בינואר 1964
16. ↑  סוכל נסיון התנקשות במפקח המשטרה, דבר, 24 בפברואר 1958
17. ↑  רבעון משטרת ישראל, הצופה, 5 בינואר 1956
18. ↑  כקצינות משטרה, מעריב, 16 בינואר 1961
19. ↑  דרושים כלבים לחיזוק השמירה בישובי הספר, חרות, 31 ביולי 1955
20. ↑  עדות נגד פושע מלחמה, על המשמר, 25 ביולי 1951  

הגב' לרנר לוטה, מעריב, 6 בדצמבר 1973
21. ↑  דרוש ראש מעבדת צילום, מעריב, 1 באוגוסט 1969
22. ↑  ראו למשל: סוחר שנאשם בהברחת מטבעות התאבד, חרות, 5 באוגוסט 1951
23. ↑  שיחות, חקירה - בקומת קרקע, מעריב, 21 במרץ 1957
24. ↑  בוגדנוס קוזי, מעריב, 10 בדצמבר 1978
25. ↑  הנהלת בתי המשפט, דבר, 25 בנובמבר 1971
26. ↑  תערוכה של שטיחים וכלי כסף, מעריב, 13 בדצמבר 1978
27. ↑  מדור חקירת, דבר, 11 ביולי 1976
28. ↑  אלמוני פרץ למשטרה והצית תיקים פליליים, דבר, 23 במרץ 1977
29. ↑  למשטרת ישראל דרושים, דבר, 2 ביולי 1974
30. ↑  נפתח מרכז לקליטת כח אדם במשטרה, דבר, 24 במאי 1976
31. ↑  גלוי דעת, מעריב, 26 באוקטובר 1982
32. ↑  אבי אשכנזי, יובל גורן, המשטרה חוזרת לדיזנגוף 221, באתר nrg‏, 29 ביוני 2008
33. 1 2  ארצי חלפון, מרחב ירקון: כרוניקה של פרידה ידועה מראש, באתר mynet (כפי שנשמר בארכיון האינטרנט), 25 באוגוסט 2008
34. ↑  אלעזר לוין ודליה טל, ‏משטרת מרחב הירקון תעבור לרמת החייל, באתר גלובס, 30 ביוני 2004
35. ↑  דותן לוי, פאנגאיה רכשה את בניין המשטרה ברחוב הרכבת בת"א, באתר כלכליסט, 10 בנובמבר 2010
36. ↑  לא גומרת את הלילה: מרחב ירקון, באתר הארץ, 4 באוגוסט 2011
37. ↑